ตงฮั้วลุยโรงไฟฟ้า3หมื่นล้าน
ประมูลไอพีพี900เมกะวัตต์&#8220;ตงฮั้ว&#8221; เตรียมยื่นประมูลสร้างโรงไฟฟ้าขนาดใหญ่ 900 เมกะวัตต์
4 ก.พ. 2556

ประมูลไอพีพี900เมกะวัตต์“ตงฮั้ว” เตรียมยื่นประมูลสร้างโรงไฟฟ้าขนาดใหญ่ 900 เมกะวัตต์ 
นายสมนึก กยาวัฒนกิจ กรรมการผู้อำนวยการ บริษัท ตงฮั้ว (TH) เปิดเผยว่า บริษัทเตรียมตัวยื่นประมูลสร้างโรงไฟฟ้าเอกชนขนาดใหญ่ (IPP) ซึ่งรัฐบาลได้ประกาศใบอนุญาตใหม่ 6 ใบ ใบละ 900 เมกะวัตต์ รวม 5,400 เมกะวัตต์ และวันที่ 13 ก.พ.นี้ จะเข้ารับฟังตลอดจนซักถามรายละเอียดกับคณะกรรมการกำกับดูแลกิจการไฟฟ้า หลังจากนั้นมีเวลาศึกษา 3 เดือน เพื่อยื่นใบประมูลวันที่ 29 เม.ย. 2556 
นายสมนึก กล่าวมั่นใจในการประมูล IPP นี้ว่า เนื่องจากใช้เวลาเตรียมตัววางแผนมานานพอสมควร ตั้งแต่การหาผู้ร่วมทุน 6 รายใหม่ที่เสนอขายหุ้นเพิ่มทุนเฉพาะเจาะจง (พีพี) 250 ล้านหุ้น ให้กับกลุ่มนายวิชัย ทองแตง การเตรียมที่ดินซึ่งเป็นที่ตั้งของโรงไฟฟ้าตามแนวท่อก๊าซ โดยมีสัญญาซื้อขายที่ดินแล้ว
สำหรับโรงไฟฟ้าที่จะสร้าง 900 เมกะวัตต์ มูลค่าโครงการประมาณ 3 หมื่นล้านบาท มีสัญญาขายให้กับการไฟฟ้าฝ่ายผลิตแห่งประเทศไทย (กฟผ.) ตลอดอายุสัญญา 25 ปี 
นายสมนึก กล่าวว่า การประมูล IPP เพื่อสร้างโรงไฟฟ้าขนาดใหญ่ ตงฮั้วอยู่ระหว่างการเจรจากับผู้ร่วมทุน 23 ราย หนึ่งในนั้นมีนักลงทุนจากประเทศจีนด้วย ซึ่งบริษัทให้น้ำหนักพันธมิตรจากจีน โดยมีหัวใจสำคัญหลักที่ต้นทุนการเงิน เทคโนโลยีราคาต่ำ และการก่อสร้างที่ได้ราคาดี 
“พันธมิตรใหม่ที่จะเข้ามายังไม่สรุปว่าจะเข้ามาในรูปของการตั้งบริษัทร่วมทุน หรือการเข้าซื้อหุ้นเพิ่มทุนจำนวน 250 ล้านหุ้น ที่เสนอขายให้นักลงทุนเฉพาะเจาะจง และในส่วนของการลงทุนโรงไฟฟ้าจะใช้เงินทุนบริษัท 2030% เงินจากเพิ่มทุนพีพี สินเชื่อธนาคาร และเครดิตจากซัพพลายเออร์ ปัจจุบันตงฮั้วมีเงินสดในมือ 700 ล้านบาท เงินเพิ่มทุนขายพีพีรอบแรก 250 ล้านบาท หากขายพีพีรอบสองจะมีเงินกว่า 2,000 ล้านบาท” นายสมนึก กล่าว